Fiat gør comeback: Grande Panda er en af Danmarks billigste elbiler

Fiat er tilbage – og det med et brag af nostalgi. Den nye Fiat Grande Panda har netop haft Danmarkspremiere, og med en pris på 189.990 kroner er den blandt de absolut billigste elbiler, du kan få nøglerne til i 2025.

Den lille charmetrold er en moderne hyldest til 80’er-ikonet Panda – den kantede folkebil, som engang var lige så uundværlig i gadebilledet som kassettebåndet i Walkman’en. Og nu er den tilbage, elektrisk og klar til at tage kampen op mod budgetvenlige elbiler som Citroën ë-C3 og Hyundai Inster.

Grande Panda bygger på Stellantis’ nye Smart Car Platform, som også bruges i koncernens andre minibiler. Den måler kun 3,99 meter i længden, men kan alligevel prale af 361 liters bagagerum – klassens største – og plads til fem voksne.

Designet emmer af retro-charme: de firkantede hjulkasser, de 3D-prægede “PANDA”-bogstaver på dørene og de karakteristiske Pixel LED-forlygter sender et klart nik tilbage til 80’ernes Panda 4×4. Inde i kabinen fortsætter legen med detaljer, der både peger bagud og fremad – blandt andet en lille miniatureudgave af den originale Panda indbygget i rammen omkring den 10-tommer store touchskærm.

Rimelig rækkevidde og hurtig opladning

Under motorhjelmen finder man en 83 kW elmotor (113 hk) og et 44 kWh LFP-batteri, som giver op til 322 kilometer rækkevidde (WLTP). Batteriet kan lades fra 20 til 80 procent på 27 minutter via DC-hurtigladning på 100 kW, mens en almindelig 11 kW-lader klarer jobbet på knap tre timer.

Og som prikken over i’et får du 5 års fabriksgaranti – en nyhed fra Fiat, men en nødvendighed i dagens marked.

Hvis du hellere vil slippe for at eje, kan Grande Panda leases for 2.295 kroner om måneden med 9.995 kroner i udbetaling, inklusive lakfarve og vinterpakke.

Et par fæle kompromiser

Der er dog også kompromiser. Fiat Grande Panda har ikke nogen varmepumpe. Det vil gå hårdt ud over rækkevidden i de nordiske vintre. Den har heller ikke adaptiv fartpilot og vognbaneassistent, hvilket efterhånden er standardudstyr hos konkurrenterne.

Herhjemme sælges Grande Panda heller ikke med det fikse indbyggede ladekabel i fronten.

Herunder sammenlignes Grande Pande med de direkte konkurrenter:

| Fiat Grande Panda | Citroën ë-C3 Aircross | Hyundai Inster | Renault 4 E-Tech
Rækkevidde | 322 km | 306 km | 323 km | 312 km
Batterikapacitet | 44 kWh | 44 kWh | 42 kWh | 40 kWh
Motor | 113 hk | 113 hk | 97 hk | 120 hk
0-100km/t | 11 sek. | 11 sek. | 11,7 sek. | 8,6 sek.
Ladeeffekt (AC/DC) | 11 kW / 100 kW | 11 kW / 83 kW | 11 kW / 73 kW | 11 kW / 80 kW
Ladehastighed | 340 km/t | 340 km/t | 360 km/t | 320 km/t
Antal sæder | 5 | 5 | 5 | 5
Bagagerum | 361 l. | 310 l. | 280 l. | 420 l.
Træk | 550 kg | 550 kg | Ikke muligt | 750 kg
Garanti | 5 år | 2 år | 5 år | 5 år
Startpris | 189.990 kr. | 199.990 kr. | 189.995 kr. | 212.490 kr.

Fiat gør comeback: Grande Panda er en af Danmarks billigste elbiler