Grizzly skal vende skuden for Fiat

Fiat har længe været et bilmærke, man skulle lede efter i Danmark. I praksis består det danske modelprogram lige nu af den elektriske Grande Panda – og det er ikke meget at gå i krig med, når konkurrenterne vælter nye elbiler ud i de billige og familievenlige klasser. Men nu viser Fiat den model, der kan gøre mærket relevant igen.

Den hedder Grizzly, og som navnet antyder, er den storebror til Grande Panda. Hvor Panda er den lille og kantede bybil, bliver Grizzly en mere rummelig SUV til familien. Den kommer også som Grizzly Fastback med lavere taglinje og et mere sportsligt udtryk.

Fiat bekræfter, at Grizzly-familien lanceres i Europa i anden halvdel af 2026, og at modellen kommer som elbil. Ifølge Fiat-chef Olivier Francois skal Grizzly og Grizzly Fastback bringe Fiat tilbage til “hjertet af markedet for familiebiler” med biler, der er smarte, tilgængelige og tro mod Fiats design-DNA.

Grizzly kommer også som fastback med lavere taglinje (th).

Billig platform kan blive Fiats våben

For danske bilkøbere er det mest interessante teknikken under bilen. Grizzly bygger på Stellantis-koncernens billigere Smart Car-platform, som også bruges til biler som Citroën ë-C3 Aircross og Opel Frontera. Det betyder, at Fiat ikke forsøger at lave en dyr premium-SUV, men snarere en billigere elbil med mere plads end Grande Panda.

Det kan blive vigtigt. Danskerne køber elbiler i stor stil, men markedet mangler stadig rummelige familiebiler til fornuftige priser. Hvis Fiat kan holde prisen nede og samtidig levere en reel familiebil, rammer Grizzly et hul i markedet. Fiat holder stadig igen med de hårde specifikationer, men bilen bliver under 4,5 meter lang. Flere medier peger på en elektrisk rækkevidde op mod 400 kilometer, hvis Fiat bruger samme batteristørrelser som i de beslægtede Stellantis-modeller.

Skal slås mod de nye billige elbiler

Grizzly får dog ikke banen for sig selv. Når den lander, står den over for en hel flok nye og relativt billige elbiler: Renault 4 E-Tech, Citroën ë-C3 Aircross, Opel Frontera, Suzuki e-Vitara, Toyota Urban Cruiser, Leapmotor B10 og den kommende Skoda Epiq.

Det er hård modstand. Men Fiat har én ting, mange af konkurrenterne mangler: et design, der skiller sig ud. Grizzly fortsætter den kantede og lidt rå stil fra Grande Panda, bare i en større indpakning.

Spørgsmålet er, om det er nok.

Fiat har brug for mere end nostalgi og nuttede dyrenavne. Mærket har brug for en bil, som danskerne faktisk kan se sig selv købe. Grizzly ligner det bedste bud i lang tid. Ikke fordi den nødvendigvis bliver revolutionerende, men fordi den kan blive præcis det, Fiat mangler: en rummelig, elektrisk og overkommelig familiebil.

Og hvis prisen bliver rigtig, kan den italienske bjørn godt ende med at bide fra sig.

Grizzly skal vende skuden for Fiat